Gangsetning stækkunar Norðuráls á áætlun Starfsmenn Norðuráls á Grundartanga hafa á undanförnum vikum unnið hörðum höndum við gangsetningu nýrra kerja álversins og er sú vinna á áætlun að sögn Ragnars Guðmundssonar framkvæmdastjóra fjármálasviðs Norðuráls . Reiknað er með að síðla árs verði framleiðslan komin í 220 þúsund tonn og verða starfsmenn fyrirtækisins á Grundartanga þá orðnir 355 talsins . Eins og fram hefur komið í fréttum hefur frekari stækkun álversins verið flýtt og er undirbúningur þeirrar stækkunar í fullum gangi og munu framkvæmdir hefjast í kjölfar verkloka við þær framkvæmdir sem nú eru í gangi . Gert er ráð fyrir að heildarfjárfesting við þá stækkun verði um 120 milljónir dollara eða um 8,5 milljarðar króna . Að sögn Ragnars er vonast til þess að sú stækkun komist í gagnið síðla næsta árs og verður framleiðslugeta verksmiðjunnar 260 þúsund tonn og starfsmenn um 400 talsins og segir Ragnar mannaráðningar hafa gengið vel en helst hafi borið á nokkurri hreyfingu á iðnmenntuðu starfsfólki .